CELEX: 62020TN0528
Language: mt
Date: 2020-08-18 00:00:00
Title: Kawża T-528/20: Rikors ippreżentat fit-18 ta’ Awwissu 2020 – Kočner vs Europol

12.10.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 339/29
            
         
      Rikors ippreżentat fit-18 ta’ Awwissu 2020 – Kočner vs Europol
      (Kawża T-528/20)
      (2020/C 339/37)
      Lingwa tal-kawża: is-Slovakk
      
         Partijiet
      
      
         Rikorrent: Marián Kočner (Bratislava, is-Slovakkja) (rappreżentanti: M. Mandzák u M. Para, avukati)
      
         Konvenuta: L-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol)
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tikkundanna lill-konvenuta tħallas lir-rikorrent l-ammont ta’ EUR 100 000 jew
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Is-suġġett tar-rikors huwa talba skont l-Artikolu 268 TFUE għall-kumpens, abbażi responsabbiltà mhux kuntrattwali, għad-dannu sostnut mir-rikorrent bħala riżultat ta’ żewġ avvenimenti dannużi. Skont ir-rikorrent, l-ewwel avveniment dannuż jikkonsisti fl-ipproċessar, mill-konvenuta, ta’ data personali tar-rikorrent mingħajr il-kunsens ta’ qorti jew ta’ korp amministrattiv indipendenti permezz tal-kisba u l-estrazzjoni tad-data minn telefons ċellulari u permezz tal-iżvelar mhux awtorizzat tad-data minn ambjenti madwar il-konvenuta (l-avveniment dannuż numru 1). It-tieni avveniment dannuż allegatament jikkonsisti f’li l-konvenuta fasslet rapport uffiċjali li fih hija indikat li r-rikorrent jinsab imniżżel fl-hekk imsejħa “Listi tal-mafja” (“Mafiánsky zoznamy”).
      Insostenn tar-rikors tiegħu, ir-rikorrent jinvoka żewġ motivi.
      
                  1.
               
               
                  L-ewwel motiv huwa bbażat fuq l-aġir illegali tal-konvenuta li jikkonsisti fl-iżvelar mhux awtorizzat ta’ data personali tar-rikorrent għad-dispożizzjoni tal-konvenuta, li għalih hija responsabbli l-konvenuta abbażi tal-Artikolu 38(7) tar-Regolament Nru 2016/794 (1). Fil-każ ta’ żvelar mhux awtorizzat ta’ data minn telefons ċellulari sigurizzati hemm ksur tad-drittijiet protetti permezz tal-Karta tad-Drittijiet Fundamentali tal-Unjoni Ewropea, filwaqt li, b’rabta kawżali mal-avveniment dannuż numru 1, kien hemm dannu mhux finanzjarju, li r-rikorrent jivvaluta għal EUR 50 000 fir-rigward tal-avveniment dannuż numru 1.
               
            
                  2.
               
               
                  It-tieni motiv huwa bbażat fuq il-klassifikazzjoni tar-rikorrent fl-hekk imsejħa “Listi tal-mafja” (“Mafiánsky zoznamy”), li ma huma rregolati minn ebda dispożizzjoni, la fil-livell tad-dritt tal-Unjoni u lanqas fid-dritt nazzjonali, la fir-Repubblika Slovakka u lanqas fi Stat Membru tal-Unjoni, u tali klassifikazzjoni tar-rikorrent hija ksur manifest f’termini ta’ pproċessar illegali tad-data personali. Dawn il-listi manifestament jiksru d-drittijiet protetti mill-Karta tad-Drittijiet Fundamentali tal-Unjoni Ewropea fid-dawl tal-ġurisprudenza tal-Qorti tal-Ġustizzja tal-Unjoni Ewropea kif ukoll fid-dawl tal-ġurisprudenza tal-Qorti Ewropea tad-Drittijiet tal-Bniedem. B’rabta kawżali mal-avveniment dannuż numru 2 seħħ dannu mhux finanzjarju li r-rikorrent jivvaluta għal EUR 50 000.
               
            
         (1)  Regolament (UE) 2016/794 tal-Parlament Ewropew u tal-Kunsill tal-11 ta’ Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU 2016, L 135, p. 53).